CELEX: 32008D0203
Language: sk
Date: 2008-02-28 00:00:00
Title: 2008/203/ES: Rozhodnutie Rady z  28. februára 2008 , ktorým sa vykonáva nariadenie (ES) č. 168/2007 v súvislosti s prijatím viacročného rámca pre Agentúru Európskej únie pre základné práva na roky 2007 – 2012

7.3.2008   
            
            
               SK
            
            
               Úradný vestník Európskej únie
            
            
               L 63/14
            
         
      ROZHODNUTIE RADY
   
   z 28. februára 2008,
   ktorým sa vykonáva nariadenie (ES) č. 168/2007 v súvislosti s prijatím viacročného rámca pre Agentúru Európskej únie pre základné práva na roky 2007 – 2012
   (2008/203/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 168/2007 z 15. februára 2007, ktorým sa zriaďuje Agentúra Európskej únie pre základné práva (1), a najmä na jeho článok 5 ods. 1,
   so zreteľom na návrh Komisie,
   so zreteľom na stanovisko Európskeho parlamentu,
   keďže:
   
               (1)
            
            
               So zreteľom na ciele zriadenia Agentúry Európskej únie pre základné práva (ďalej len „agentúra“) a náležité vykonávanie jej úloh sa majú v zmysle článku 5 ods. 2 nariadenia (ES) č. 168/2007 vo viacročnom rámci vzťahujúcom sa na päť rokov určiť konkrétne tematické oblasti činnosti agentúry.
            
         
               (2)
            
            
               V tomto rámci by sa mal medzi tematické oblasti činnosti agentúry zahrnúť boj proti rasizmu, xenofóbii a súvisiacim prejavom neznášanlivosti.
            
         
               (3)
            
            
               Rámec by mal byť v súlade s prioritami Únie, pričom by mal náležite zohľadňovať smerovania vyplývajúce z uznesení Európskeho parlamentu a záverov Rady v oblasti základných práv.
            
         
               (4)
            
            
               Rámec by mal náležite zohľadňovať finančné a ľudské zdroje agentúry a mal by sa vykonávať len v rozsahu pôsobnosti práva Spoločenstva.
            
         
               (5)
            
            
               Rámec by mal obsahovať ustanovenia, ktorých cieľom je zabezpečiť komplementárnosť s právomocou iných orgánov, úradov a agentúr Spoločenstva a Únie, ako aj s Radou Európy a inými medzinárodnými organizáciami, ktoré pôsobia v oblasti základných práv. Najdôležitejšie agentúry a orgány Spoločenstva z hľadiska tohto viacročného rámca sú Európsky inštitút pre rodovú rovnosť, zriadený nariadením Európskeho parlamentu a Rady (ES) č. 1922/2006 z 20. decembra 2006, ktorým sa zriaďuje Európsky inštitút pre rodovú rovnosť (2) európsky dozorný úradník pre ochranu údajov, zriadený nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (3), a európsky ombudsman, pričom ich ciele by sa mali následne zohľadniť.
            
         
               (6)
            
            
               Komisia pri príprave svojho návrhu konzultovala správnu radu Agentúry pre základné práva počas jej zasadnutia 12. a 13. júla 2007 a dostala písomné pripomienky vo forme listu z 25. júla 2007.
            
         
               (7)
            
            
               Týmto rámcom sa vymedzujú konkrétne tematické oblasti činnosti agentúry, keďže niekoľko stálych úloh agentúry – okrem iného aj úloha zlepšovať povedomie verejnosti o základných právach a aktívne šíriť informácie o práci agentúry – sa určuje v článku 4 nariadenia (ES) č. 168/2007.
            
         
               (8)
            
            
               Ak to umožňujú jej finančné a ľudské zdroje, agentúra môže v súlade s článkom 5 ods. 3 nariadenia (ES) č. 168/2007 na základe žiadosti Európskeho parlamentu, Rady alebo Komisie vykonávať činnosť mimo tematických oblastí určených vo viacročnom rámci,
            
         ROZHODLA TAKTO:
   Článok 1
   Viacročný rámec
   1.   Týmto sa na roky 2007 – 2012 ustanovuje viacročný rámec pre Agentúru Európskej únie pre základné práva (ďalej len „agentúra“).
   2.   Agentúra vykonáva v súlade s článkom 3 nariadenia (ES) č. 168/2007 úlohy vymedzené v článku 4 ods. 1 nariadenia (ES) č. 168/2007 v rámci tematických oblastí stanovených v článku 2 tohto rozhodnutia.
   Článok 2
   Tematické oblasti
   Tematické oblasti sú tieto:
   
               a)
            
            
               rasizmus, xenofóbia a súvisiace prejavy neznášanlivosti;
            
         
               b)
            
            
               diskriminácia na základe pohlavia, rasového alebo etnického pôvodu, náboženstva alebo presvedčenia, zdravotného postihnutia, veku alebo sexuálnej orientácie a diskriminácia príslušníkov menšín a každá kombinácia týchto motívov (viacnásobná diskriminácia);
            
         
               c)
            
            
               odškodnenie obetí;
            
         
               d)
            
            
               práva dieťaťa vrátane ochrany detí;
            
         
               e)
            
            
               azyl, prisťahovalectvo a integrácia prisťahovalcov;
            
         
               f)
            
            
               víza a kontrola hraníc;
            
         
               g)
            
            
               účasť občanov Únie na jej demokratickom fungovaní;
            
         
               h)
            
            
               informačná spoločnosť, a najmä rešpektovanie súkromného života a ochrana osobných údajov;
            
         
               i)
            
            
               prístup k efektívnemu a nezávislému súdnictvu.
            
         Článok 3
   Komplementárnosť a spolupráca s inými orgánmi
   1.   Agentúra pri vykonávaní tohto rámca zabezpečuje primeranú spoluprácu a koordináciu s príslušnými orgánmi, úradmi a agentúrami Spoločenstva, členskými štátmi, medzinárodnými organizáciami a občianskou spoločnosťou za podmienok stanovených v článkoch 7, 8 a 10 nariadenia (ES) č. 168/2007.
   2.   Agentúra predovšetkým koordinuje svoje činnosti s činnosťami Rady Európy za podmienok stanovených v článku 9 nariadenia (ES) č. 168/2007 a na základe dohody uvedenej v danom článku.
   3.   Agentúra sa zaoberá otázkami týkajúcimi sa diskriminácie na základe pohlavia len čiastočne a v rozsahu, ktorý je relevantný pre jej činnosť vykonávanú v súvislosti so všeobecnými otázkami diskriminácie uvedenými v článku 2 písm. b); zohľadňuje, že celkovými cieľmi Európskeho inštitútu pre rodovú rovnosť, zriadeného nariadením (ES) č. 1922/2006, je prispievať k presadzovaniu rodovej rovnosti a posilňovať ho, čo zahŕňa uplatňovanie rodovej rovnosti vo všetkých politikách Spoločenstva a následne vo vnútroštátnych politikách, bojovať proti diskriminácii na základe pohlavia a zvyšovať povedomie občanov EÚ v súvislosti s rodovou rovnosťou prostredníctvom poskytovania technickej pomoci inštitúciám Spoločenstva, predovšetkým Komisii a orgánom členských štátov.
   4.   Agentúra vykonáva svoje úlohy v súvislosti s otázkami ľudských práv, ktoré sa týkajú informačnej spoločnosti, bez toho, aby bola v súlade s povinnosťami a právomocami európskeho dozorného úradníka pre ochranu údajov stanovenými v článkoch 46 a 47 nariadenia (ES) č. 45/2001 dotknutá jeho zodpovednosť zaistiť, aby inštitúcie a orgány Spoločenstva rešpektovali základné práva a slobody fyzických osôb, a predovšetkým právo na súkromie.
   
      V Bruseli 28. februára 2008
      
         
            Za Radu
         
         
            predseda
         
         D. MATE
         
      
   
   
      (1)  Ú. v. EÚ L 53, 22.2.2007, s. 1.
   
      (2)  Ú. v. EÚ L 403, 30.12.2006, s. 9.
   
      (3)  Ú. v. ES L 8, 12.1.2001, s. 1.